Harju Maakohus leidis, et Tallinna
abilinnapea Jaanus Mutli tegevuses on ilmnenud pistise võtmise tunnused ning
saatis materjali kriminaalasja algatamiseks prokuratuuri.
Ühtlasi tühistas kohus täna kohtuvälise menetleja Põhja Politseiprefektuuri korruptsioonikuritegude talituse 30. juuli 2009 otsuse Mutli väärteoasjas ja lõpetas väärteomenetluse aegumistähtaja möödumise tõttu. Kohus otsustas saata väärteomaterjalid Põhja Ringkonnaprokuratuuri kohtueelse menetluse korraldamiseks.
Lisaks jättis kohus rahuldamata kaitsja taotluse menetluskulude hüvitamiseks summas 148 902 krooni, see menetluskulu jäi kaebuse esitaja ehk Jaanus Mutli kanda. Kohus jättis rahuldamata ka kaebuse esitaja taotluse vaidlustatud lahendi edastamiseks Riigikohtule põhiseaduslikkuse järelevalvemenetluse alustamiseks.
Kohtuotsuse saab edasi kaevata Riigikohtule. Mutli kaitsja vandeadvokaat Urmas Ustav ütles, et nad loevad kohtuotsuse rahulikult läbi ning seejärel otsustavad edasised sammud. Küll nimetas ta politseipoolset uurimist madalakvaliteediliseks, sest maha tuli pidada kuus kohtuistungit.